CELEX: 32016L2037
Language: sk
Date: 2016-11-21 00:00:00
Title: Smernica Komisie (EÚ) 2016/2037 z 21. novembra 2016, ktorou sa mení smernica Rady 75/324/EHS, pokiaľ ide o maximálny povolený tlak aerosólových rozprašovačov a s cieľom prispôsobiť jej ustanovenia o označovaní nariadeniu Európskeho parlamentu a Rady (ES) č. 1272/2008 o klasifikácii, označovaní a balení látok a zmesí (Text s významom pre EHP )

22.11.2016   
            
            
               SK
            
            
               Úradný vestník Európskej únie
            
            
               L 314/11
            
         SMERNICA KOMISIE (EÚ) 2016/2037
   z 21. novembra 2016,
   ktorou sa mení smernica Rady 75/324/EHS, pokiaľ ide o maximálny povolený tlak aerosólových rozprašovačov a s cieľom prispôsobiť jej ustanovenia o označovaní nariadeniu Európskeho parlamentu a Rady (ES) č. 1272/2008 o klasifikácii, označovaní a balení látok a zmesí
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 75/324/EHS z 20. mája 1975 o aproximácii právnych predpisov členských štátov týkajúcich sa aerosólových rozprašovačov (1), a najmä na jej článok 5,
   keďže:
   
               (1)
            
            
               V smernici 75/324/EHS sa stanovujú pravidlá pre uvádzanie aerosólových rozprašovačov na trh. Harmonizujú sa ňou bezpečnostné požiadavky na aerosólové rozprašovače, vrátane požiadaviek týkajúcich sa nominálnych obsahov, plnenia a iných rizík súvisiacich s tlakom, ako aj požiadavky na označovanie aerosólových rozprašovačov, ktoré patria do jej rozsahu pôsobnosti a sú uvádzané na trh v zmysle jej ustanovení.
            
         
               (2)
            
            
               Technický pokrok a inovácie viedli v posledných rokoch k vývoju aerosólových rozprašovačov s inovačnými nehorľavými hnacími plynmi, najmä stlačenými plynmi ako je dusík, stlačený vzduch alebo oxid uhličitý. Avšak maximálny povolený tlak aerosólových rozprašovačov, ktorý je v súčasnosti stanovený v smernici 75/324/EHS, obmedzuje vývoj aerosólových rozprašovačov s nehorľavými hnacími plynmi, keďže negatívne ovplyvňuje účinnosť rozprašovania takýchto aerosólových rozprašovačov počas celej ich životnosti. Konkrétnejšie, pokles tlaku počas používania týchto aerosólových rozprašovačov vedie k menej účinnému využitiu ich obsahu a k výraznému zhoršeniu ich výkonu.
            
         
               (3)
            
            
               Na základe smernice Komisie 2008/47/ES (2) bol maximálny povolený tlak aerosólových rozprašovačov s nehorľavým hnacím plynom zvýšený z 12 na 13,2 baru, čo bola v tom čase maximálna hodnota tlaku, pri ktorej bolo možné zaručiť bezpečnosť. Avšak ďalší technický pokrok a inovácie umožňujú novú úpravu tohto limitu bez toho, aby bola ovplyvnená bezpečnosť týchto aerosólových rozprašovačov. Preto je možné povoliť opätovné zvýšenie týchto hodnôt s cieľom zlepšiť rozprašovací výkon a kvalitu rozprašovania takýchto aerosólových rozprašovačov uvádzaných na trh, čím sa spotrebiteľom poskytne širšia a účinnejšia možnosť výberu.
            
         
               (4)
            
            
               Zvýšenie povoleného tlaku aerosólových rozprašovačov s nehorľavým hnacím plynom by výrobcom poskytlo širšie možnosti výberu a umožnilo by tak používanie takýchto aerosólových rozprašovačov na viacero účelov. Tým by sa v čo najširšom rozsahu umožnil prechod z horľavých na nehorľavé hnacie plyny, v dôsledku čoho by sa zlepšila efektívnosť a environmentálne vlastnosti aerosólových rozprašovačov, a súčasne by bola zaručená súčasná úroveň bezpečnosti stanovená v smernici 75/324/EHS.
            
         
               (5)
            
            
               V nariadení Európskeho parlamentu a Rady (ES) č. 1272/2008 (3) sa stanovujú pravidlá pre harmonizáciu klasifikácie a označovania látok a zmesí v Únii. Napriek tomu, že ustanovenia smernice 75/324/EHS o označovaní už boli zosúladené s uvedeným nariadením na základe smernice Komisie 2013/10/EÚ (4), je potrebná ďalšia úprava s cieľom zohľadniť následné úpravy stanovené v nariadení Komisie (EÚ) č. 487/2013 (5). Je preto vhodné zvýšiť právnu zrozumiteľnosť a súdržnosť s požiadavkami na označovanie stanovenými v nariadení (ES) č. 1272/2008, avšak bez toho, aby boli uložené nové povinnosti.
            
         
               (6)
            
            
               Smernica 75/324/EHS by sa preto mala zodpovedajúcim spôsobom zmeniť.
            
         
               (7)
            
            
               Keďže zvýšenie maximálneho povoleného tlaku aerosólových rozprašovačov s nehorľavými hnacími plynmi by neprinieslo žiadne nové povinnosti pre výrobcov, ale stanovuje sa ním len ďalšia možnosť v prípade používania nehorľavých hnacích plynov, nie je potrebné stanoviť prechodné obdobie.
            
         
               (8)
            
            
               Je potrebné zabezpečiť, aby sa tento nový právny predpis uplatňoval od toho istého dátumu pre všetky členské štáty, bez ohľadu na dátum transpozície.
            
         
               (9)
            
            
               Opatrenia stanovené v tejto smernici sú v súlade so stanoviskom Výboru pre prispôsobovanie smernice o aerosólových rozprašovačoch technickému pokroku,
            
         PRIJALA TÚTO SMERNICU:
   Článok 1
   Zmeny smernice 75/324/EHS
   Príloha k smernici 75/324/EHS sa mení takto:
   
               a)
            
            
               Bod 2.2 sa nahrádza takto:
               „2.2.   Označovanie
               
               Bez toho, aby boli dotknuté ustanovenia nariadenia (ES) č. 1272/2008, musí byť každý aerosólový rozprašovač viditeľne, zreteľne a nezmazateľne označený týmto spôsobom:
               
                           a)
                        
                        
                           ak je aerosól podľa kritérií bodu 1.9 klasifikovaný ako ‚nehorľavý‘, výstražným slovom ‚Pozor‘ a ostatnými prvkami označovania pre aerosóly kategórie 3 stanovenými v tabuľke 2.3.1 prílohy I k nariadeniu (ES) č. 1272/2008;
                        
                     
                           b)
                        
                        
                           ak je aerosól podľa kritérií bodu 1.9 klasifikovaný ako ‚horľavý‘, výstražným slovom ‚Pozor‘ a ostatnými prvkami označovania pre aerosóly kategórie 2 stanovenými v tabuľke 2.3.1 prílohy I k nariadeniu (ES) č. 1272/2008;
                        
                     
                           c)
                        
                        
                           ak je aerosól podľa kritérií bodu 1.9 klasifikovaný ako ‚extrémne horľavý‘, výstražným slovom ‚Nebezpečenstvo‘ a ostatnými prvkami označovania pre aerosóly kategórie 1 stanovenými v tabuľke 2.3.1 prílohy I k nariadeniu (ES) č. 1272/2008;
                        
                     
                           d)
                        
                        
                           ak je aerosólový rozprašovač spotrebným výrobkom, bezpečnostným upozornením P102 stanoveným v tabuľke 6.1 časti 1 prílohy IV k nariadeniu (ES) č. 1272/2008;
                        
                     
                           e)
                        
                        
                           všetky dodatočné upozornenia týkajúce sa zaobchádzania s výrobkom, ktoré upozornia spotrebiteľov na osobitné nebezpečenstvá výrobku. Ak je k aerosólovému rozprašovaču priložený samostatný návod na používanie, musí byť takisto zohľadnený v daných upozorneniach týkajúcich sa zaobchádzania s výrobkom.“
                        
                     
         
               b)
            
            
               Bod 3.1.2 sa nahrádza takto:
               
                           „3.1.2.
                        
                        
                           Pri teplote 50 °C nesmie tlak v aerosólovom rozprašovači presiahnuť hodnoty uvedené v tejto tabuľke, v závislosti od obsahu plynov v aerosólovom rozprašovači:
                           
                                       Obsah plynov
                                    
                                    
                                       Tlak pri teplote 50 °C
                                    
                                 
                                       Skvapalnený plyn alebo plynná zmes, ktorá má na vzduchu pri teplote 20 °C a štandardnom tlaku 1,013 baru hranicu horľavosti
                                    
                                    
                                       12 barov
                                    
                                 
                                       Skvapalnený plyn alebo plynná zmes, ktorá nemá na vzduchu pri teplote 20 °C a štandardnom tlaku 1,013 baru hranicu horľavosti
                                    
                                    
                                       13,2 barov
                                    
                                 
                                       Stlačené plyny alebo plyny rozpustené pod tlakom, ktoré nemajú na vzduchu pri teplote 20 °C a štandardnom tlaku 1,013 baru hranicu horľavosti
                                    
                                    
                                       15 barov“
                                    
                                 
                     
         Článok 2
   Transpozícia
   1.   Členské štáty prijmú a uverejnia najneskôr do 12. decembra 2017 zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie týchto ustanovení.
   Tieto ustanovenia uplatňujú od 12. februára 2018.
   Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
   2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
   Článok 3
   Nadobudnutie účinnosti
   Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
   Táto smernica je určená členským štátom.
   
      V Bruseli 21. novembra 2016
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. ES L 147, 9.6.1975, s. 40.
   
      (2)  Smernica Komisie 2008/47/ES z 8. apríla 2008, ktorou sa na účely prispôsobenia technickému pokroku mení a dopĺňa smernica Rady 75/324/EHS o aproximácii právnych predpisov členských štátov týkajúcich sa aerosólových rozprašovačov (Ú. v. EÚ L 96, 9.4.2008, s. 15).
   
      (3)  Nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí (Ú. v. EÚ L 353, 31.12.2008, s. 1).
   
      (4)  Smernica Komisie 2013/10/EÚ z 19. marca 2013, ktorou sa mení a dopĺňa smernica Rady 75/324/EHS o aproximácii právnych predpisov členských štátov týkajúcich sa aerosólových rozprašovačov s cieľom prispôsobiť jej ustanovenia o označovaní nariadeniu Európskeho parlamentu a Rady (ES) č. 1272/2008 o klasifikácii, označovaní a balení látok a zmesí (Ú. v. EÚ L 77, 20.3.2013, s. 20).
   
      (5)  Nariadenie Komisie (EÚ) č. 487/2013 z 8. mája 2013, ktorým sa na účely prispôsobenia technickému a vedeckému pokroku mení a dopĺňa nariadenie Európskeho parlamentu a Rady (ES) č. 1272/2008 o klasifikácii, označovaní a balení látok a zmesí (Ú. v. EÚ L 149, 1.6.2013, s. 1).